李弥逊
寄题向伯恭侍郎企疏堂
太冲扶策招隐士，德璋移文谢逋客。
欲分胜地高世流，未辨贤愚相什百。
芗林居士人中珍，胸中不点元规尘。
平生绝口向阿堵，能使地上流钱神。
紫荷晓直动天语，昼日骈蕃不如雨。
急流乃作尺蠖盘，唾手功名何足取。
归来结屋清江干，十十五五窗岩峦。
北窗岸帻夏日静，夜雨对客春杯寒。
汉廷宫传计不早，笃老辞荣身已槁。
那知黑发践亨衢，脱身纷纭事幽讨。
华堂未用标新目，两翁政自睎高躅，
更从碧眼问入廛，却访赤松求辟谷。